REPUBLIKA SRBIJA

NARODNA SKUPŠTINA

Odbor za ljudska i manjinska prava
i ravnopravnost polova

08 Broj: 06-2/108-18

15. jun 2018. godine

B e o g r a d

**Z A P I S N I K**

**16. SEDNICE ODBORA ZA LjUDSKA I MANjINSKA PRAVA I**

**RAVNOPRAVNOST POLOVA**

 **ODRŽANE 22. MAJA 2018. GODINE**

 Sednica je počela u 13 časova.

 Sednicom je predsedavao predsednik Odbora Meho Omerović.

 Sednici su prisustvovali: Milanka Jevtović Vukojičić, Ljibuška Lakatoš, Ljiljana Malušić, Olivera Ognjanović, Marjana Maraš, Vesna Ivković, Tatjana Macura, Marija Janjušević, Enis Imamović i Elvira Kovač, članovi Odbora.

 Sednici nisu prisustvovali članovi Odbora: Nikola Jolović, Milena Turk, Milosav Milojević, Ruužica Nikolić, Maja Videnović i Olena Papuga.

 Sednici su prisustvovali: Nataša St. Jovanović, Tomislav Žigmanov i Ljupka Mihajlovska, zamenici članova Odbora.

 Ispred Poverenika za zaštitu ravnopravnosti sednici su prisustvovale: poverenica Brankica Janković, Mirjana Kecman i Tatjana Prijić.

 Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d:

1. Razmatranje Redovnog godišnjeg izveštaja Poverenika za zaštitu ravnopravnosti za 2017. godinu (Broj: 02-657/18 od 15. marta 2018. godine);
2. Predlog odluke o javnom slušanju povodom Međunarodnog dana borbe protiv nasilja nad starijim osobama;
3. Informisanje Odbora o Ciljevima održivog razvoja;
4. Obrazovanje Radne grupe za prava nacionalnih manjina;
5. Razno.

Članovi Odbora su jednoglasno PRIHVATILI predloženi Dnevni red.

Pre prelaska na rad po utvrđenom Dnevnom redu, predsednik Odbora je stavio na glasanje zapisnike sa 10-14. sednice Odbora.

 Odbor je većiom glasova USVOJIO zapisnike sa 10-14. sednice Odbora.

 **PRVA TAČKA DNEVNOG REDA:**  **Razmatranje Redovnog godišnjeg izveštaja Poverenika za zaštitu ravnopravnosti za 2017. godinu**

 Poverenica Brankica Janković je upoznala članove Odbora sa ključnim podacima iz izveštaja, kao i izazovima u ostvarivanju ravnopravnosti. Navela je najznačajnije strategije, zakone i druge akte koji su usvojeni u Repubici Srbiji u periodu na koji se izveštaj odnosi, a doprinose ostvarivanju ravnopravnosti i to: Strategija prevencije i suzbijanja trgovine ljudima, posebno ženama i decom, Zakon o biomedicinskoj podpomognutoj oplodnji, Zakon o finansijskoj podršci porodici sa decom; Sporazum o osnivanju regionalne kancelarije za saradnju mladih, Uredba o utvrđivanju opasnog rada za decu, Uredba o nacionalnom programu za očuvanje i unapređenje zdravlja starih, Uredba o nacionalnom programu očuvanja i unapređenja seksualnog i reproduktivnog zdravlja građana Republike Srbije, Pravilnik o izmenama i dopunama Pravilnika o upisu u registar poljoprivrednih gazdinstava i obnovi registracije kao i uslovima za pasivan status poljoprivrednog gazdinstava (gde je ispoštovana preporuka Poverenika da žene budu u potpunosti ravnopravne), Pravilnik o merama pružanja pomoći u lukama i na brodovima licima sa invaliditetom i licima sa smanjenom pokretljivošću, kao i izmene i dopune javno-beležničke tarife, kao i set propisa u oblasti obrazovanja. Poverenica je iznela podatak da je Poverenik postupao u 1098 predmeta u toku 2017. godine. Po preporukama Poverenika koje se odnose na konkretne slučajeve diskriminacije postupljeno je u 75,9%, što se tiče preporuka za ostvarivanje ravnopravnosti koje su upućene organima javne vlasti i drugim licima postupljeno je u 91,6%, što ukupno sa postupanjem po preporukama datim u pojedinačnim slučajevima, u proseku iznosi 83,7%. Najveći broj pritužbi zbog diskriminacije Povereniku su podnela fizička lica kao i prethodnih godina, češće muškarci (59,3%) nego žene (4,7%). Dalje je istakla da je najviše pritužbi u prethodnoj godini podneto zbog diskriminacije po osnovu invaliditeta - 18% od ukupnog broja pritužbi, zatim po osnovu: starosnog doba - 11,8%, pola - 11,2%, zdravstvenog stanja - 10,1%, nacionalne pripadnosti ili etničkog porekla - 9,8%, bračnog i porodičnog statusa - 7,6%, seksualne orijentacije - 6,6%, članstva u političkim, sindikalnim i drugim organizacijama - 5,2%, verskog ili političkog ubeđenja - 3,6%, imovnog stanja - 3,5%, dok su ostali osnovi navedeni u manjem procentu. Oblast rada i zapošljavanja i dalje je na prvom mestu po broju pritužbi - 31,2%, zatim slede: postupak pred organima javne vlasti - 21,4%, pružanje javnih usluga i korišćenje objekata i površina - 12%, oblast obrazovanja i stručnog osposobljavanja - 7,9%, javno informisanje i mediji - 7%, zdravstvena zaštita - 5,1%, socijalna zaštita - 4,5%. Najveći broj pritužbi podnet je protiv organa javne vlasti - 43%, nakon toga slede pravna lica - 28,7% i fizička lica 1- 7,8%. Takođe je istakla da su prošle godine urađena istraživanja: „Starenje u gradovima - izazovi savremenog društva“ i „Položaj starijih žena u Srbiji“, koja su ukazala da je starijim osobama otežano da u potpunosti uživaju svoja prava, usled velikog broja fizičkih, društvenih i ekonomskih barijera, predrasuda i nedostatka inkluzivnih javnih politika. Poverenik je navela da je najveći broj pritužbi po osnovu pola podnet od strane žena, i da je uputila preporuku organima javne vlasti na lokalnom nivou da preduzmu sve mere i aktivnosti iz svoje nadležnosti kako bi obezbedili uključivanje i podsticanje ravnomerne zastupljenosti žena i muškaraca u svim oblastima političkog i javnog odlučivanja, jer je broj žena na tim pozicijama zanemarljivo mali. Osvrnula se i na nasilje u porodici, kao najveći problem našeg društva, i istakla da je neophodno pojačati sve kapacitete centara za socijalni rad u svrhu pružanja adekvatne pomoći. Posebnu pažnju je skrenula na neprimereno i neadekvatno izveštavanje od strane određenog broja medija. Navela je da je diskriminacija po osnovu zdravstvenog stanja jedan novi trend i da je najčešće prisutna na tržištu rada i zapošljavanja. Najveći broj pritužbi po osnovu nacionalne pripadnosti ili etničkog porekla se odnosi na diskriminaciju Roma i Romkinja. Poverenica je istakla da je u istraživanjima uočeno da su siromašni građani izuzetno diskriminisana društvena grupa.

 U diskusiji koja je usledila Milanka Jevtović Vukojičić i Olivera Ognjanović su istakle da izveštaj sadrži sveobuhvatan pregled stanja i relevantne podatke koji mogu biti od značaja za dalje kreiranje i unapređenje javnih politika, kao i da je od velike koristi za rad narodnih poslanika.

 Ljupka Mihajlovska je ukazala na problem nepoštovanja usvojenih zakona i posebno istakla probleme osoba sa invaliditetom u vezi pristupačnosti. Visokoškolske i zdravstvene ustanove treba da budu pristupačne osobama sa invaliditetom, što smatra da nije slučaj, naročito kada je reč o privatnim zdravstvenim ustanovama. Ona smatra da treba formirati komisiju koja će pratiti primenu zakona i da se uvede kao uslov da javna institucija ne može početi sa radom ako ne ispunjava uslove pristupačnosti.

 Marija Janjušević se osvrnula na konkretan slučaj tužbe protiv profesora Dimitrijevića od strane udruženja Da se zna, zbog govora mržnje, koju smatra neosnovanom jer se on samo zalagao za porodične vrednosti, a nije se bavio pitanjem seksualne orijentacije. Takođe se osvrnula na mišljenje koje je Poverenik doneo o udžbenicima koje se koriste u psihologiji i u srednjoj medicinskoj školi, a u vezi HIV infekcije, te smatra da nije tačan stav Poverenika da oni sadrže diskriminatorne sadržaje i da treba da revidira stav.

 Elvira Kovač se osvrnula na senzacionalističko izveštavanje medija o nasilju u porodici i smatra da po tom pitanju nešto treba uraditi. Takođe je istakla, u vezi najava da će finansijsku podršku države za vantelesnu oplodnju imati i parovi koji žele drugo dete, pod uslovom da je prvo dete dobijeno putem vantelesne oplodnje, da treba razmotriti ovaj uslov jer ima mnogo parova koji ne mogu imati drugo dete zbog problema sekundarnog steriliteta.

 **DRUGA TAČKA DNEVNOG REDA:**  **Predlog odluke o javnom slušanju povodom Međunarodnog dana borbe protiv nasilja nad starijim osobama**

 Predsednik Odbora je predložio da Odbor u skladu sa članom 83. Poslovnika Narodne skupštine donese odluku o javnom slušanju na temu: Obeležavanje međunarodnog dana borbe protiv nasilja nad starijima – 15.jun 2018.

Učesnicima bi se obratili: Brankica Janković, Poverenik za zaštitu ravnopravnosti – na temu: Prevencija diskriminacije nad starijima; Suzana Paunović, direktorka Kancelarije za ljudska i manjinska prava - na temu: Preporuke UN mehanizama za zaštitu ljudskih prava starijih osoba; Nataša Todorović, Crveni Krst Srbije – na temu: Pravo starijih na autonomiju i nezavisnost; Nadežda Satarić, organizacija Amity, snaga prijateljstva – na temu: Prevencija nasilja nad starijim ženama; Suzana Mišić, direktorka Gerontološkog centra Beograd - na temu: Prevencija nasilja u domovima za starije i Saša Gajin,Centar za unapređenje pravnih studija – na temu: Značaj poštovanja ljudskih prava starijih. Pored navedenih, na javno slušanje bi bili pozvani i predstavnici Ministarstva za rad, zapošljavanje, boračka i socijalna pitanja; Ministarstva zdravlja i drugih nadležnih državnih organa, kao i nezavisnih državnih organa, udruženja i nevladinih organizacija. Javno slušanje bi se održalo u petak, 15. juna u 11 časova u Maloj sali Doma Narodne skupštine.

 Članovi Odbora su jednoglasno usvojili ODLUKU o održavanju javnog slušanja na temu: Obeležavanje međunarodnog dana borbe protiv nasilja nad starijima – 15. jun 2018. godine.

 **TREĆA TAČKA DNEVNOG REDA**: **Informisanje Odbora o Ciljevima održivog razvoja**

 Koordinator Fokus grupe za razvoj mehanizama kontrole procesa implementacije Ciljeva održivog razvoja u Republici Srbiji, Milorad Mijatović je Odboru predstavio Ciljeve održivog razvoja kada je reč o pitanjima iz delokruga ovog odbora. Ova grupa je osnovana pre godinu dana od strane predsednice Narodne skupštine. Njen zadatak jeste da prati kako se ostvaruju ciljevi održivog razvoja. Vlada je odgovorna za sprovođenje ciljeva i u tu svrhu je na nivou Vlade formirana radna grupa sa kojom fokus grupa ima dobru saradnju. Ima 17 ciljeva i 169 podciljeva. Posebno je istakao cilj broj 5 u vezi rodne ravnopravnosti. Odbori su ti koji će pratiti Vladu šta se ostvaruje po konkretnim ciljevima. Takođe je istakao cilj broj 8 u vezi prava zaposlenih i cilj broj 16 koji se odnosi na vladavinu prava i snažne institucije. Na kraju svog izlaganja je istakao da su ovo veoma bitni ciljevi za svaku zemlju. Činjenica je da se svi ciljevi ne mogu ispuniti u punom kapacitetu, ali treba podsticati Vladu da utvrdi prioritete i da radi na njihovoj realizaciji.

 **ČETVRTA TAČKA DNEVNOG REDA: Obrazovanje Radne grupe za prava nacionalnih manjina**

 Predsednik Odbora je, imajući u vidu buduće aktivnosti u vezi izmena i dopuna zakona koji regulišu položaj i prava nacionalnih manjina, kao i izbore za nacionalne savete nacionalnih manjina, predložio da se formira radna grupa za prava nacionalnih manjina. Zadatak radne grupe bi bio da: u postupku ostvarivanja kontrolne uloge prati primenu Ustavom Republike Srbije zajamčenih prava nacionalnih manjina koja se neposredno primenjuju, kao i pitanja iz oblasti zakona i drugih akata koji uređuju zaštitu prava nacionalnih manjina; vrši proveru usklađivanja nacionalnog zakonodavstva sa međunarodnim standardima; sarađuje sa nacionalim savetima nacionalnih manjina, državnim organima, institucijama i telima, međunarodnim organizacijama i organizacijama civilnog društva iz oblasti zaštite prava nacionalnih manjina; predlaže donošenje konkretnih akata i mera i promoviše prava nacionalnih manjina, radi podizanja svesti o važnosti ovog pitanja. Predlažio je da radnom grupom predsedava Olena Papuga, a da njeni članovi budu: Enis Imamović, Ljibuška Lakatoš, Tomislav Žigmanov, Olivera Ognjanović, Ljupka Mihajlovska i Elvira Kovač.

 Članovi Odbora su jednoglasno usvojili ODLUKU o obrazovanju Radne grupe za prava nacionalnih manjina, u predloženom sastavu.

 **PETA TAČKA DNEVNOG REDA:**  Razno

 Nije bilo diskusije u vezi ove tačke dnevnog reda.

 Sednica je zaključena u 15.06 časova.

 SEKRETAR ODBORA ZAMENIK PREDSEDNIKA

 ODBORA

 Rajka Vukomanović Maja Videnović